Pta-man vas na hy ‘inbreker’ doodskietOpvolg: Klag laat vaar teen man wat ‘inbreker’ doodskiet Argieffoto (Foto: imgkid.com) ŉ Man is Vrydag by sy huis in Pretoria in hegtenis geneem, nadat hy ŉ gewapende man doodgeskiet het wat by sy huis wou inbreek. Konst. Tumisang Moloto, woordvoerder van die Erasmia-polisie, het aan Maroela Media gesê twee verdagtes wou na bewering omstreeks 04:00 by die man se huis in Senoritastraat in Erasmia, Centurion, inbreek. “Die verdagtes het toegang tot erf gekry en was besig om die veiligheidshek by die voordeur oop te breek, toe die huiseienaar hulle gehoor het. Hy het skote gevuur en een van hulle noodlottig gewond,” het Moloto gesê. Die ander verdagte het weggehardloop. Die polisie het die verdagte buite die huis in ŉ plas bloed gevind. ŉ Flitslig en ŉ mes het langs sy liggaam gelê. Die polisie het daarop beslag gelê. “Weens standaardprosedure is die man in hegtenis geneem op aanklag van moord en beslag is gelê op sy vuurwapen.” Die Erasmia-polisie ondersoek die voorval en het ŉ soektog van stapel gestuur na die tweede verdagte. Yusuf Abramjee, gemeenskapsaktivis en internasionale direkteur van kommunikasie by Crime Stoppers International (CSI), het gesê die verdagte wat geskiet is, kan verbind word met ŉ reeks voorvalle in die omgewing.